
Резюме: Противопехотните и противотанковите мини продължават да представляват сериозна заплаха в много райони, засегнати от въоръжени конфликти, въпреки международните усилия за забрана на тяхното използване. Безопасното откриване и локализиране на тези взривни заплахи изисква прилагането на съвременни технологии за детекция и специализирано оборудване. В настоящия доклад са представени съвременни безпилотни летателни системи (БЛС) и сензори за детекция, които могат да бъдат използвани за дистанционно откриване и локализиране на минни заплахи от въздуха. Разгледани са също най-новите разработки в областта на сливането на данни (sensor fusion) и изкуствения интелект, насочени към повишаване на точността на детекцията и ефективността на оперативното им приложение.

Abstract: Anti-personnel and anti-tank mines continue to pose a serious threat in many former conflict zones despite international efforts to ban their use. The safe detection and localization of such explosive hazards require advanced sensing technologies and specialized equipment. This paper presents modern unmanned aerial systems (UAS) and detection sensors that can be employed for the remote identification of mine threats from the air. Emerging developments in sensor fusion and artificial intelligence for improving detection accuracy and operational effectiveness are also discussed.

1. УВОД
В районите, където са водени бойни действия, изостаналите след приключването на конфликтите противопехотни мини и други невзривени боеприпаси (UXO) продължават да представляват сериозна заплаха за сигурността, здравето и развитието на засегнатите региони дълги периоди след края на активните военни действия [11, 14]. Тяхното съществуване влияе върху безопасното използване на земеделските земи, застрашава инфраструктурните проекти и предизвиква напрежение и несигурност сред местното население.
Международната неправителствена организация International Campaign to Ban Landmines (ICBL) ежегодно публикува подробен мониторингов доклад за състоянието на минната опасност в световен мащаб. Според официалните обобщени данни, само през 2019 г. общо 5554 души в 50 държави са загинали или са били тежко ранени вследствие на детонации на мини или други невзривени боеприпаси, останали след бойни действия [12, 13]. От особено значение е скритите взривни устройства да бъдат откривани своевременно, а районите, в които се намират - прецизно картографирани и обезопасявани. Въпреки че международни организации и правителствени структури влагат мащабни ресурси и ежегодно утилизират значителни количества боеприпаси, класическият процес на откриване и обезвреждане на мини остава изключително бавен, трудоемък и високорисков [2, 21].

2. КЛАСИФИКАЦИЯ И ХАРАКТЕРИСТИКИ НА МИННИТЕ ЗАПЛАХИ
Мините представляват фабрично или занаятчийски произведени взривни устройства, проектирани за поставяне под, върху или в близост до земната повърхност или друга повърхност и се задействат от присъствието, близостта или контакта на човек или превозно средство [9, 10]. В зависимост от тактическото им предназначение и характера на поражението, те се класифицират като [9, 11]:
Противотанкови мини (ПТМ) - предназначени за извеждане от строя на тежка и лека бронирана техника, верижни и колесни превозни средства.
Противопехотни мини (ППМ) - предназначени за поразяване на живата сила на противника чрез причиняване на смърт или трайна инвалидизация [11].
Противохеликоптерни мини - специализирани средства за поразяване на нисколетящи въздушни цели.
Щурмови и специални мини - използват се за инженерни заграждения и специфични тактически задачи. 
При провеждането на операции по разминиране (както тактическо, така и хуманитарно) най-често срещаните и най-сложни за откриване и обезвреждане обекти са противотанковите и противопехотните мини [2, 10].
2.1. Противотанкови мини
Противотанковите мини са конструирани за поразяване на танкове и бойни машини чрез разрушаване на ходовата им част (вериги или колела), повреда на двигателния отсек или трансмисията, както и чрез директно пробиване на долната броня и поразяване на екипажа вътре в машината [9]. Тези експлозивни устройства съдържат значително по-голямо количество взривно вещество от противопехотните мини, като конкретната маса на заряда зависи от конструкцията, предназначението и типа на мината.
2.2. Противопехотни мини
Противопехотните мини са взривни устройства, специално оразмерени и проектирани да раняват, осакатяват или убиват хора [11, 14]. Въпреки малкия обем, при тяхното взривяване се генерира мощна ударна вълна, която изхвърля фрагменти от корпуса на мината, съчетани с частици от почвата и камъни, с изключително висока скорост. Това води до тежки, често необратими травми, ампутации на долните крайници, съпроводени с множество разкъсвания на меките тъкани [11]. Поради своите малки геометрични размери, специфичен дизайн и минимално или напълно липсващо метално съдържание на конструкцията (в случаите на изцяло пластмасови корпуси), противопехотните мини се дефинират от експертите като особено трудни за откриване и локализиране [1, 3, 21].

3. АНАЛИЗ НА КОНВЕНЦИОНАЛНИТЕ И СЪВРЕМЕННИТЕ МЕТОДИ ЗА ОТКРИВАНЕ НА МИНИ
Методите и изискванията за откриване на експлозивни заплахи се различават фундаментално в зависимост от оперативния контекст. При провеждане на бойни действия целта е бързото създаване на тактически проходи през противниковите заграждения за осигуряване придвижването на войските. При хуманитарното разминиране обаче се изисква цялостно прочистване на територията, поради което резултатите от обследването трябва да съдържат пълна информация за местонахожденията на мините [2, 12], за да се гарантира безопасността на населението. 
Ерозията, свличанията на земни маси и обрастването с гъста растителност представляват неблагоприятни природни фактори, които могат напълно да заличат местоположението на мините и да затруднят тяхното откриване [2, 13].
Методите за откриване на мини могат да бъдат обособени в следните основни категории [1, 3, 21]:
3.1. Механични методи.
	В исторически план най-старото и широко използвано индивидуално средство за откриване на мини е механичната сондажна игла, известна още като минотърсаческа сонда. При използването ѝ сапьорът методично прониква в почвата през малки интервали и под определен ъгъл, обикновено около 30°, с цел чрез тактилен контакт да установи наличието на твърди предмети под земната повърхност [2, 3].
Методът се характеризира с висока надеждност при непосредственото физическо установяване на обекта, но е изключително бавен, физически натоварващ и създава значителен риск за живота и здравето на оператора.
Съвременните „интелигентни“ сонди могат да бъдат оборудвани с ултразвукови или пиезоелектрични сензори, разположени в техния връх. При контакт с подземен обект сензорите анализират получения акустичен отклик и подпомагат разграничаването на материали като камък, дърво, метал и пластмаса [2, 3].
3.2. Биологични и химични методи.
Тези методи се базират на улавянето и идентифицирането на микроскопични молекулярни следи от експлозивни вещества (предимно изпарения от тринитротолуол (TNT) [1, 3], които се отделят през микропорите на корпусите на мините в околния почвен слой и въздух. В технологичния сектор се прилагат мобилни газоанализатори и високочувствителни спектрометри с йонна подвижност (IMS - „електронни носове“) [2], способни да улавят екстремно ниски концентрации на експлозивни пари.
3.3. Електромагнитни методи (металдетектори).
Индукционните металдетектори остават най-широко разпространеното техническо средство. Те функционират на принципа на електромагнитната индукция [1, 23]. Променливото магнитно поле на предавателната бобина индуцира вихрови токове в металните обекти. Тези токове от своя страна създават вторично магнитно поле, което се регистрира от приемната бобина. Основният им недостатък е пълната неспособност за откриване на съвременни безметални (пластмасови) мини [1, 2, 21], както и високата честота на фалшиви сигнали в силно минерализирани почви.
3.4. Георадарни методи (Ground Penetrating Radar - GPR).
Георадарът представлява геофизичен метод, използващ електромагнитни импулси във високочестотния радиодиапазон за визуализация на подповърхностни структури [19]. Тази технология позволява регистрирането на аномалии и обекти независимо от материала на техния корпус [5], което я прави особено подходяща за откриване на мини с пластмасови и други неметални корпуси. Ефективността и дълбочината на проникване на GPR се намират в пряка зависимост от работната честота на антената, влажността на почвата, степента на нейната минерализация и общата хомогенност на терена.
3.5. Термични методи.
Термографията се основава на откриването на разлики в топлинното излъчване на повърхността. Твърдото тяло на мината притежава различна топлоемкост и коефициент на термично съпротивление в сравнение с естествената рохкава почва около нея [17, 22]. През деня почвата над мината се нагрява по-интензивно, а в нощните часове отдава топлина по-бързо [22]. Тези градиенти се засичат дистанционно с високочувствителни инфрачервени камери (LWIR/MWIR). Методът е силно зависим от метеорологичните условия и е приложим предимно при плитко заложени мини.
3.6. Ядрено-квадруполен резонанс (NQR). 
Ядрено-квадруполният резонанс (NQR) представлява високоспециализирана радиочестотна технология за химичен анализ, която често се описва като „магнитен резонанс без външно магнитно поле“. Системата излъчва специфични радиочестотни импулси, които съвпадат с резонансната честота на квадруполните ядра на азот-14 (^14N), който се съдържа в редица взривни вещества, включително TNT и RDX [1, 23]. 
3.7. Акустични и сеизмични методи.
При акустично-сеизмичния метод специализирани външни източници (високоговорители с насочено действие или сеизмични вибратори) въвеждат акустични или нискочестотни сеизмични вълни в почвения масив. Преминавайки през почвата, тези вълни предизвикват микроскопични вибрации на повърхността. Тези фини изменения се измерват безконтактно с помощта на лазерни Доплерови виброметри (LDV) [1, 23]. Методът успешно открива пластмасови мини, но обработката на сигналите е комплексна и изисква време.

4. ИНТЕГРИРАНЕ НА СЕНЗОРНИ СИСТЕМИ В БЛС
[bookmark: _GoBack]	При разработването на БЛА за специализирани задачи се прилагат утвърдени конструктивни и технологични решения. След осигуряване на необходимите летателни характеристики съществено значение придобива реализацията на автономен полет по предварително зададен маршрут, включително надеждното функциониране и прецизното калибриране на навигационните сензори [34].  
Прилагането на пилотирани и особено на безпилотни летателни системи (БЛС) отваря изцяло нова парадигма в областта на противоминната дейност. Използването на безпилотни платформи осигурява съществени тактико-технически предимства пред класическите наземни методи [25, 26].
Автоматизираната обработка на данните позволява всеки регистриран сигнал да бъде асоцииран в реално време с прецизни географски координати [33]. За целите на въздушното разузнаване се използват различни мултироторни платформи (квадрокоптери, хексакоптери и октокоптери), които се предпочитат заради способността им за стабилно зависване, прецизно следване на релефа на ниска скорост и отлична маневреност [25]. Роботизираните платформи се оборудват с интегриран комплекс от бордова електроника: GNSS приемници с RTK корекция за сантиметрова точност, лазерни висотомери (LiDAR) за прецизно поддържане на дистанцията от земята, жироскопи, инерциални измервателни единици (IMU) и защитени цифрови комуникационни системи за трансфер на данни [26, 31]. В зависимост от капацитета на полезния товар на БЛА се разработват специализирани инженерни конфигурации. Системата за позициониране и навигация на БЛА обикновено включва приемник на глобална навигационна спътникова система (GNSS) и инерциална измервателна единица (IMU) [32]. 
Пример за нисковисочинна индукционна система е хексакоптер, оборудван с олекотена широкообхватна бобина на импулсен металдетектор и термовизионна камера. За постигане на необходимата чувствителност, безпилотният апарат изпълнява автоматичен полетен план, следвайки микрорелефа на местността на критично ниска и постоянна височина от 10 до 15 cm над повърхността на земята [18, 25].
Друго утвърдено решение включва използването на тежки октокоптери, способни да носят специализирани олекотени георадарни (GPR) антени. При безпилотните платформи се използват различни широколентови GPR конфигурации, като в експериментални системи за откриване на мини са прилагани диапазони приблизително от 0,5 GHz до няколко GHz. Изборът на честотния диапазон се определя от необходимия компромис между дълбочината на проникване и пространствената разделителна способност. Радарните данни се стриймват безжично към наземната станция за управление (GCS), където специализиран софтуер в реално време визуализира радиолокационния профил на почвата в дълбочина (B-scan), индикирайки точните координати и дълбочината на залягане на аномалиите [5, 19].

5. ТЕХНИЧЕСКИ АНАЛИЗ НА ГЕОРАДАРА (GPR) КАТО ВОДЕЩ СЕНЗОР
Георадарът се утвърждава като критичен компонент при въздушното сканиране, тъй като неговият физически принцип позволява преодоляването на основния недостатък на металдетектора - нечувствителността към диелектрични обекти (пластмаси) [5, 19]. Принципът на действие се състои от следните последователни етапи:
· Предавателна антена (БЛА);
· Излъчване на ЕМ импулс;
· Проникване в почвата;
· Отражение от диелектрична граница/подземен обект - приемане на отразения сигнал - цифрова обработка и филтрация.
Дълбочината на проникване и пространствената разделителна способност на георадара се намират в обратнопропорционална зависимост, определяна от работната честота на антената. Изборът на честотен диапазон е от ключово значение за успеха на мисията. 
За откриване на противопехотни мини обикновено се използват GPR антени с висока централна честота (900-1500 MHz). Поради малките геометрични размери на противопехотните мини и плиткото им разполагане в почвата (обикновено на дълбочина до 10-15 cm), високата пространствена разделителна способност е ключово изискване за тяхното надеждно откриване, идентифициране и разграничаване от естествени почвени нееднородности и други подземни обекти [5, 19].

6. ПЕРСПЕКТИВНИ ТЕНДЕНЦИИ И ТЕХНОЛОГИЧНО РАЗВИТИЕ
Анализът на съвременното състояние на технологиите показва, че бъдещата ефективност на противоминните операции е в значителна степен свързана с преодоляването на няколко основни ограничения, сред които ограниченото полетно време на БЛА и високият процент на фалшиви сигнали при използването на единични сензори. Развитието в сектора се фокусира върху няколко основни направления на технологично развитие.
6.1. Роля на изкуствения интелект и сливането на сензорни данни (Sensor Fusion). 
Едно от най-перспективните направления е преминаването от едносензорни към мултисензорни системи. Съвременните концепции залагат на мултисензорни системи, интегрирани на една платформа или разпределени в мрежа. Мултисензорната конфигурация може да включва импулсен металдетектор, георадар (GPR), термовизионна камера (LWIR) и хиперспектрална камера, свързани с бордов изчислителен модул за обработка на данните. 
Процесът на сливане на данни (Data Fusion) се осъществява на софтуерно ниво чрез алгоритми за машинно обучение и дълбоки конволюционни невронни мрежи (CNN) [4, 7, 8]. Всеки сензор предоставя специфичен тип информация. Металдетекторът регистрира наличието на метални компоненти, като елементи на взривателя или капсул-детонатора. Георадарът формира пространствен профил на подземния обект и предоставя информация за неговата форма, размери и дълбочина на залягане. Термовизионните и хиперспектралните камери регистрират повърхностни температурни аномалии, изменения в спектралната отражателна способност на почвата и признаци на физиологичен стрес в растителността над предполагаемото местоположение на мината.
Алгоритмите с изкуствен интелект обработват едновременно тези разнородни информационни слоеве, съпоставят данните по пространствени и времеви признаци и извършват автоматична корелация между получените сигнали. По този начин се намалява броят на фалшивите детекции, причинени от метални фрагменти, камъни, корени и други естествени или изкуствени обекти [4, 6].
В резултат системата генерира цифрова карта на изследвания терен, върху която се нанасят координатите, вероятните граници и степента на достоверност на откритите миноподобни обекти. Получените данни могат да бъдат експортирани към специализирани географски информационни системи (GIS) и използвани за последваща проверка, маркиране и планиране на дейностите по разминиране [18, 30].
6.2. Рояци от БЛА (UAV Swarms)
Използването на единичен дрон за обследване на мащабни площи (стотици хектари) е неефективно поради ограничения капацитет на батериите. Перспективно решение е внедряването на координирани рояци от БЛА. Чрез децентрализирани алгоритми за управление и мрежова комуникация от тип „mesh“, десетки дронове могат да оптимизират обследването, като координирано разпределят покритието на района и полетните маршрути [26, 28]. Този подход съкращава времето за разузнаване в пъти и осигурява многоъгълно сканиране на терена.
6.3. Енергийна автономност и алтернативно захранване.
Ограничената товароносимост и високата консумация на георадарните и изчислителните системи изискват нови енергийни източници. В момента се извършва преход от стандартните литиево-полимерни (Li-Po) батерии към високоенергийни литиево-йонни (Li-Ion) клетки с повишена плътност и системи с водородни горивни клетки (Hydrogen Fuel Cells), които могат съществено да увеличат продължителността на полета в сравнение с конвенционалните акумулаторни системи. Паралелно се изследва внедряването на тънкослойни соларни панели върху крилата на БЛА от самолетен тип (Fixed-wing UAV) [25, 26], въпреки че тяхната ефективност остава пряко зависима от интензитета на слънчевото греене и метеорологичните условия.
6.4. Автономно кинетично неутрализиране.
Развитието на роботизирани средства за дистанционно неутрализиране на открити минни заплахи създава възможности за допълнително ограничаване на непосредственото излагане на сапьорния персонал на риск [18, 24]. Практическото им приложение обаче изисква надеждно идентифициране на целта, контролирано позициониране и спазване на установените процедури за обезвреждане на взривни боеприпаси.

7. ЗАКЛЮЧЕНИЕ
Безпилотните летателни системи и специализираните средства за детекция се намират във фаза на интензивна технологична еволюция. Интегрирането на георадарни технологии, високочувствителни металдетектори и термовизионни камери на борда на безпилотни платформи показва значителен потенциал за повишаване на оперативната ефективност, осигурявайки възможност за значително намаляване на риска за сапьорните екипи и нарастване на производителността при обследване на опасни зони 
[6, 18, 25]. Основните инженерни предизвикателства пред масовото навлизане на тези системи остават значителната маса и високата енергийна консумация на съвременните прецизни сензори, което изисква по-нататъшни изследвания в областта на миниатюризацията на хардуера и повишаването на специфичната енергийна плътност на захранващите блокове.  
Перспективното развитие на противоминните технологии е свързано с внедряването на мултисензорни системи (Sensor Fusion) [4], управлявани от алгоритми с изкуствен интелект [7, 8], и на автономните рояци от дронове [26], които притежават значителен потенциал за повишаване на ефективността и безопасността на операциите по откриване и локализиране на минни заплахи.

